KIRJALLINEN KYSYMYS P-2082/02 esittäjä(t): Jonas Sjöstedt (GUE/NGL) komissiolle. Kadmiumin käytön rajoittaminen, oikeusasia C-314/99.



Virallinen lehti nro 301 E , 05/12/2002 s. 0259 - 0260



KIRJALLINEN KYSYMYS P-2082/02 esittäjä(t): Jonas Sjöstedt (GUE/NGL) komissiolle (8. heinäkuuta 2002) Aihe: Kadmiumin käytön rajoittaminen, oikeusasia C-314/99 18. kesäkuuta 2001 Euroopan yhteisöjen tuomioistuin antoi tuomion asiassa C-314/99 (Alankomaiden kuningaskunta vastaan komissio). Tuomiolauselmassa todettiin: Tiettyjen vaarallisten aineiden ja valmisteiden (tinan, pentakloorifenolin ja kadmiumin) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY(1) liitteen I mukauttamisesta tekniikan kehitykseen viidennen kerran 26 päivänä toukokuuta 1999 annetun komission direktiivin 1999/51/EY(2) liitteessä oleva 3 kohta kumotaan. Oikeusasia koski Ruotsin ja Itävallan poikkeusta kadmiumin ja sen yhdisteiden käytöstä väriaineena, stabilisointiaineena ja pintakäsittelyssä (kadmioinnissa). Mitä tälle Ruotsin ja Itävallan poikkeukselle nyt tapahtuu? Kuinka komissio aikoo käsitellä tätä asiaa jatkossa? (1) EYVL L 262, 27.9.1976, s. 201. (2) EYVL L 142, 5.6.1999, s. 22. Erkki Liikasen komission puolesta antama vastaus (2. elokuuta 2002) Itävaltaan ja Ruotsiin sovellettava liittymissopimus valtuutti kyseiset valtiot säilyttämään 31. joulukuuta 1998 asti nykyiset kadmiumin ja sen yhdisteiden käyttöä koskevat tiukat rajoituksensa, jotka ylittävät ne rajoitukset, joista on säädetty 27 päivänä heinäkuuta 1976 annetun neuvoston direktiivin 76/769/ETY, sellaisena kuin se on muutettuna 18 päivänä kesäkuuta 1991 annetulla neuvoston direktiivillä 91/338/ETY(1), liitteessä. Poikkeus myönnettiin, jotta voitaisiin saattaa päätökseen käynnissä ollut asiaa koskenut yhteisön laajuinen riskinarviointi, jonka perusteella taas komissio voisi ehdottaa asianmukaisia toimenpiteitä riskien vähentämiseksi direktiivin 76/769/ETY mukaisesti. Koska riskinarvointia ei ollut saatu päätökseen vuoden 1998 loppuun mennessä, poikkeusta on edelleen jatkettu neljän vuoden ajaksi komission direktiivillä 1999/51/EC. Alankomaiden kuningaskunta nosti yhteisöjen tuomioistuimessa kanteen komission direktiivin 1999/51/EY liitteessä olevan 3 kohdan kumoamiseksi. Ruotsille myönnettiin lupa toimia väliintulijana komission tukemiseksi. Alankomaiden hallitus esitti, että jos riidanalainen säännös kumottaisiin, tuomioistuimen olisi rajoitettava ajallisesti tällaisen kumoamisen vaikutuksia. Tuomioistuin päätti kuitenkin, että vaikka tärkeillä oikeusvarmuutta koskevilla syillä, , voidaan perustella se, että yhteisöjen tuomioistuin käyttää toimivaltaansa päättääkseen kumottujen säädösten vaikutusten ylläpitämisestä, tässä asiassa tällaisten syiden olemassaoloa ei kuitenkaan ole täsmennetty. Tuomioistuin katsoo, että kyseistä määräystä ei näin ollen ole syytä soveltaa tässä asiassa. Tuomioistuimen kumottua kyseisen direktiivin liitteessä olevan 3 kohdan Itävallan ja Ruotsin on muutettava kansallisia säännöksiään, jotta ne olisivat yhdenmukaisia direktiivin 76/769/ETY, sellaisena kuin se on muutettuna direktiivillä 91/338/ETY, kanssa. Komissio tarkastelee parhaillaan direktiivin 76/769/ETY kadmiumia koskevia säännöksiä asianmukaisten riskinarviointien perusteella. (1) EYVL L 186, 10.9.1991.